Budget session of Parliament 2023: ভারতের বাজেটের দিকে তাকিয়ে গোটা বিশ্ব, বললেন মোদি

নয়াদিল্লি: ভারতের বাজেটের দিকে তাকিয়ে রয়েছে গোটা বিশ্ব। মঙ্গলবার বাজেট অধিবেশন শুরুর প্রাক্কালে সংসদকক্ষে ঢোকার মুখে একথা বললেন প্রধানমন্ত্রী নরেন্দ্র মোদি (PM Narendra Modi)। দেশ প্রথমে, দেশের মানুষ প্রথমে, এই ভাবনার কথা উল্লেখ করে মোদি বলেন, এই পথেই বাজেট অধিবেশনকে এগিয়ে নিয়ে যেতে হবে। আমি আশা করি, বিরোধী দলের নেতারা সংসদে তাঁদের গুরুত্বপূর্ণ মতামত দেবেন। এই বাজেট সাধারণ মানুষের আশা-আকাঙ্ক্ষা পূরণের চেষ্টা করবে। আমার দৃঢ় বিশ্বাস নির্মলা সীতারমন তা পূরণের সর্বশেষ চেষ্টা করবেন।

মোদির সাংবাদিকদের কথা বলার কিছুক্ষণের মধ্যেই সংসদে হাজির হন রাষ্ট্রপতি দ্রৌপদী মুর্মু। সৌজন্যের পালা শেষ হতেই তিনি ভাষণ পাঠ শুরু করেন। রাষ্ট্রপতির ভাষণের মধ্য দিয়েই এদিন শুরু হয়ে গেল বাজেট অধিবেশন।

আরও পড়ুন: Union Budget 2023: নির্মলার বাজেটে কী প্রত্যাশা বৃহৎ পুঁজিপতি থেকে ক্ষুদ্র ব্যবসায়ীদের?

এরপরই কেন্দ্রীয় সরকার আর্থিক সমীক্ষা পেশ করবে। আগামিকাল লোকসভায় বাজেট প্রস্তাব পাঠ করবেন অর্থমন্ত্রী নির্মলা সীতারমন। এবারের বাজেট অধিবেশন প্রথম থেকেই উত্তপ্ত হওয়ার আশঙ্কা। বাজেট প্রস্তাবের উপর আলোচনা ছাড়াও আদানি গ্রুপ, বিবিসির বিতর্কিত তথ্যচিত্র, অন্যদিকে রাহুল গান্ধীর ভারত জোড়ো যাত্রা নিয়ে তুমুল হট্টগোলের আশঙ্কা।

বাজেট অধিবেশন এবং আর্থিক সমীক্ষা

● এই অধিবেশনে সরকারের লক্ষ্য থাকবে রাষ্ট্রপতির ভাষণের উপর ধন্যবাদসূচক প্রস্তাব এবং সুষ্ঠুভাবে অর্থ বিল অনুমোদন করা।
● রাষ্ট্রপতি দ্রৌপদী মুর্মুর এটাই প্রথম বাজেট অধিবেশনের ভাষণ। বেলা ১১টায় তাঁর ভাষণের পরেই অর্থমন্ত্রী নির্মলা সীতারমন আর্থিক সমীক্ষা পেশ করবেন।
● লোকসভা নির্বাচনের আগে এটাই শেষ পূর্ণাঙ্গ অর্থ বিল। পরের বছর লোকসভা থাকায় ভোট অ্যাকাউন্ট পেশ করতে হবে সরকারকে।
● এই অধিবেশনে সরকার মোট ৩৬টি বিল আনার পরিকল্পনা নিয়েছে। এর মধ্যে চারটি বাজেট সংক্রান্ত।
● বাজেট অধিবেশনে কর্মদিবসের সংখ্যা হবে ২৭। প্রস্তাব পাঠের পর একমাস বাজেট আলোচনার সময় দেওয়াই রীতি। অধিবেশনের প্রথম পর্ব শেষ হবে ১৪ ফেব্রুয়ারি। ফের সংসদ বসবে ১২ মার্চ। অধিবেশন চলবে ৬ এপ্রিল পর্যন্ত।
● প্রথা অনুযায়ী সরকার গতকাল, সোমবার সর্বদল বৈঠক করেছে বিরোধীদের সঙ্গে। সেখানে বিরোধীরা তাদের বক্তব্য সরকারপক্ষকে জানিয়েছে। সেখানেই আদানি, বিবিসি এবং বিরোধী দল-শাসিত রাজ্যগুলিতে অহেতুক কেন্দ্রের নাকগলানো নিয়ে অসন্তোষ প্রকাশ করেছেন বিরোধী নেতারা।
● তেলেঙ্গনার মুখ্যমন্ত্রী কেসিআরের দল ভারত রাষ্ট্র সমিতি রাষ্ট্রপতির ভাষণ বয়কট করবে বলে জানিয়েছে।
● সীতারমনের আর্থিক সমীক্ষা পেশের পর মুখ্য অর্থনৈতিক উপদেষ্টা ভি অনন্ত নাগেশ্বরন সাংবাদিক সম্মেলন করে সমীক্ষার ব্যাখ্যা দেবেন। গতবছরে আর্থিক বিশ্লেষণই হল আর্থিক সমীক্ষা।