Union Budget 2023: নির্মলার বাজেটে কী প্রত্যাশা বৃহৎ পুঁজিপতি থেকে ক্ষুদ্র ব্যবসায়ীদের?

নয়াদিল্লি: আর একটি রাতের অপেক্ষা। তারপরই আগামিকাল সংসদে (Joint Session of Parliament) বাজেট (Union Budget) পেশ করতে চলেছেন কেন্দ্রীয় অর্থমন্ত্রী নির্মলা সীতারমন (FM Nirmala Sitharaman)। বাজেটে যেমন সাধারণ মানুষের আশা-আকাঙ্ক্ষা জড়িয়ে থাকে, তেমনই বৃহৎ পুঁজি বা শিল্পোদ্যোগীদের সুবিধার দিকেও নজর রাখতে হয় সরকারকে। আগামী বাজেট নিয়ে কী ভাবছেন বৃহৎ শিল্পোদ্যোগী ও পুঁজিপতিরা (Budget Expectation)। আসুন দেখা যাক, তাঁরা কী ভাবছেন!

বেসরকারি মহাকাশ গবেষণা সংস্থা পিক্সেলের সিইও আওয়াইস আহমেদ বললেন, মহাকাশ গবেষণার বিপ্লবে ভারত অগ্রণী ভূমিকায় রয়েছে। এই শিল্পে আগামী ২০২৫ সালের মধ্যে ১৩ বিলিয়ন মার্কিন ডলার বিনিয়োগ বৃদ্ধির আশা দেখতে পাচ্ছেন তিনি। শুধু তাই নয়, আরও নতুন করে বেসরকারি সংস্থা মহাকাশ প্রযুক্তিতে এগিয়ে আসবে বলে তাঁর আশা। আহমেদ বলেন, এই ক্ষেত্রে সুযোগ সীমাহীন, আমরা তো সবে পা ফেলেছি। তিনি আরও বলেন, আসন্ন বাজেটে আমরা চাই, সরকার এক্ষেত্রে আরও বরাদ্দ দিক। যাতে আরও নতুন দেশীয় কোম্পানি উদ্বুদ্ধ হয়ে এই প্রযুক্তি শিল্পে পা বাড়াতে পারে।

আরও পড়ুন: Union Budget 2023: আজ শুরু হতে চলেছে বাজেট অধিবেশন, জেনে নিন কী কী হতে চলেছে

পার্লে প্রোডাক্টসের সিনিয়র ক্যাটেগরি প্রধান কৃষ্ণরাও বুদ্ধ বলেন, বাজারে বিনিয়োগ বৃদ্ধি এবং অর্থনৈতিক উন্নতির দিকে নজর দিয়ে একটি ভারসাম্য বজায় রেখে চলা উচিত। চাকরির সুযোগ বৃদ্ধির দিকে সরকার গুরুত্ব দিলে গ্রামীণ অর্থনীতি ঘুরে দাঁড়ানোর সহায়ক হবে। সেজন্য তাদের ক্রয়ক্ষমতা বাড়ানোর উপযোগী ব্যবস্থা নিতে হবে সরকারকে বলেন তিনি। দ্রুত বিক্রয়শীল সামগ্রীর অর্থাৎ গৃহস্থের নিত্যদিনের ব্যবহার্য জিনিসপত্রের দাম কমালেই গ্রামীণ অর্থনীতির বিকাশ হবে, এই মুহূর্তে যা অত্যন্ত গুরুত্বপূর্ণ, বলেন বুদ্ধ। তাঁর মতে, পরিকাঠামো এবং প্রযুক্তিশিল্পের বৃদ্ধির উপরও জোর দেন তিনি।

দিল্লির বণিক সংগঠন চেম্বার অফ ট্রেড অ্যান্ড ইন্ডাস্ট্রি প্রাক বাজেট সুপারিশে অর্থমন্ত্রী সীতারমনকে জানিয়েছে, মধ্যবিত্ত এবং ক্ষুদ্র ব্যবসায়ীদের যাতে বেশ কিছুটা ছাড় দেওয়া যায় কর কাঠামোয়। এক বিবৃতিতে তারা বলেছে, সব ক্ষেত্রই সরকারের কাছে ছাড়ের প্রত্যাশী। বিশেষত মধ্যবিত্ত এবং দিল্লির ২০ লক্ষ ব্যবসায়ী। গত ৮ বছর ধরে ছাড়ের আশায় থাকলেও সরকার ফিরে তাকায়নি। তাই এবছর সকলেরই আশা, সরকার যাতে তাদের জন্য কিছু করে।