Union Budget 2023: বাজেট কেমন হবে, কী ভাবছে আমজনতা?

নয়াদিল্লি: বুধবার লোকসভায় (Lok Sabha) আগামী অর্থবর্ষের (Financial Year 2023-2024) বাজেট (Union Budget 2023) প্রস্তাব পেশ করবেন নির্মলা সীতারমন (Nirmala Sitharaman)। রিকশওয়ালা থেকে ধনকুবের ধনাঢ্য ব্যক্তিরা নানান আশায় বুক বাঁধছেন বাজেটকে ঘিরে। এর মধ্যে একটা বড় অংশ হচ্ছে মধ্যবিত্ত অর্থাৎ সাধারণ মানুষ। কী চাইছেন সাধারণ মানুষ?

করছাড় (Tax Deduction): বেতনভুক মধ্যবিত্তরা স্বপ্নের জান বুনে রয়েছেন আয়করে (Income Tax) ছাড় নিয়ে। দীর্ঘদিন ধরে আয়কর ছাড়ের ঊর্ধ্বসীমা রয়েছে আড়াই লক্ষ টাকা। তার উপরে আয় হলে তা করযুক্ত হবে। আয়কর আইনের ৮০সি (80C) ধারায় দেড় লাখ টাকা পর্যন্ত বিনিয়োগ করা যেতে পারে। যার মধ্যে প্রভিডেন্ট ফান্ডও যুক্ত। তাই বেতনভুক কর্মচারীদের মূল দৃষ্টি নির্মলা তাঁদের জন্য কতটা ছাড় দিতে চলেছেন! বেশিরভাগ মানুষের ইচ্ছা সরকার যাতে এবার ৮০সি ধারায় বিনিয়োগে করছাড়ের পরিমাণ বৃদ্ধি করে। দুই-তৃতীয়াংশ মানুষের মতই এরকম। কারণ ভারতে ৩৫-৫৫ বছরে মানুষের অধিকাংশই বেতনভুক কর্মী। ৮০সি ছাড়াও স্বাস্থ্যবিমায় (Health Insurance) ২৫ হাজার টাকা পর্যন্ত করছাড়ের সুযোগ রয়েছে। কিন্তু অন্যদিকে, দিনদিন স্বাস্থ্যবিমার বার্ষিক প্রিমিয়াম খরচ বেড়ে চলেছে। যার বিরূপ প্রভাব পড়ছে মধ্যবিত্ত সংসারে। সাধারণ মানুষের ইচ্ছা ২৫ হাজার টাকার সর্বোচ্চ সীমা যদি বাড়ানো যায়, তাহলে কিছুটা হলেও সাশ্রয় মিলতে পারে।

আরও পড়ুন: Union Budget 2023: এবার কেন্দ্রীয় বাজেট থেকে দেশের শিক্ষা ক্ষেত্র কী কী প্রত্যাশা করছে?

দ্রব্যমূল্য বৃদ্ধি: চারজনের মধ্যে তিনজন বাজারদর নিয়ে উদ্বিগ্ন। আসন্ন বাজেটে সরকার যাতে মূল্যবৃদ্ধি রোধ করতে কিছু পদক্ষেপ করে সেদিকেই তাকিয়ে রয়েছে আমজনতা। একটি মার্কেটিং ডেটা অ্যান্ড অ্যানালিটিকস কোম্পানির সমীক্ষা বলছে, সাধারণ খেটেখাওয়া মানুষের মধ্যে অগ্নিমূল্য বাজারদর যাতে সাধ্যের মধ্যে আসে সেই প্রার্থনা করছেন।

চাকরি: কোভিডের ২ বছরে বহু মানুষ কাজ হারিয়েছেন। বেতন কমে অর্ধেক বা তারও নীচে নেমে এসেছে আরও লক্ষ লক্ষ চাকুরের। এই অবস্থায় ঘরে ঘরে বসে থাকা শিক্ষিত বেকার যুবক-যুবতীর সংখ্যা অগণ্য। সমীক্ষায় দেখা গিয়েছে, চারজনের মধ্যে একজন নাগরিক চাইছেন যাতে হারিয়ে যাওয়া চাকরি ফিরে পাওয়া যায়। বেকারি দূরীকরণে সরকার কী করে, সেদিকে চেয়ে রয়েছেন অসংখ্য মানুষ।