Union Budget 2023: কৃষি ক্ষেত্রের জন্য এবারের বাজেটের গুরুত্ব কী? কোন কোন বিষয়ে জোর দেওয়া প্রয়োজন

নয়াদিল্লি: দেশের ডিজিপি’তে (Gross Domestic Product – GDP) কৃষি (Agriculture) ক্ষেত্রের অংশীদারি কত? প্রায় ১৫ শতাংশ। অথচ এই খাতেই ভারতের ৪০ শতাংশের বেশি কর্মী কাজ করেন। ২০১৪ সালে নরেন্দ্র মোদির নেতৃত্বে ন্যাশনাল ডেমোক্র্যাটিক অ্যালায়েন্স (National Democratic Alliance – NDA) সরকার ক্ষমতায় বসার পর প্রতিশ্রুতি (Promise) দিয়েছিল, ২০২২ সালের মধ্যে দেশের কৃষকদের আয় দ্বিগুণ হবে। তবে বাস্তব চিত্রটা ঠিক উল্টো। বিগত প্রায় নয় বছরে সেই প্রতিশ্রুতি পূরণ হয়নি। সিচ্যুয়েশন অ্যাসেসমেন্ট সার্ভে (Situation Assessment Survey – SAS)-এর দেওয়া সাম্প্রতিক রিপোর্ট বলছে, কৃষি ক্ষেত্রে (Agriculture Sector) কোনও পরিবর্তন আসেনি, বরং সঙ্কটে ভুগছে। অর্থাভাবে জর্জরিত দেশের কৃষকরা (Farmers), লাভের চেয়ে ক্ষতির বহরই বেশি। এদিকে, আগামী ১ ফেব্রুয়ারি কেন্দ্রের মোদি সরকারের দ্বিতীয় দফার শেষ বাজেট পেশ (Union Budget 2023)। কৃষি ক্ষেত্রকে চাঙা করতে এবং দেশের কৃষকদের আর্থিক অবস্থার হাল ফেরাতে, এই বাজেটকে সরকার কিভাবে ব্যবহার করে, তা নিয়ে কৌতূহল তুঙ্গে। প্রত্যাশা অবশ্যই রয়েছে।

আরও পড়ুন: Slap Fighting Championship: এক…দুই…তিন কষে চড়! চড়ের কত জোর তার উপরেই টিকে সাফল্য

আসন্ন বাজেটে যে ৪টি বিষয়ে কেন্দ্র সরকারের জোর দেওয়া উচিত –

কৃষি খাতে বরাদ্দ খরচ

বিষয়টা আপাত দৃষ্টিতে যতটা সহজ মনে হয়, ততটা নয়। কৃষি ক্ষেত্রে সরকারি খরচ বিভিন্ন মন্ত্রকের (Ministry) মাধ্যমে হয়। ২০২২-২৩ অর্থবর্ষে কৃষি খাতে সরকারি ব্যয় (Government’s Spendings) ধরা হয়েছিল ১.৩৩ লক্ষ কোটি টাকা। কিন্তু খরচ হয়েছে দেড় লক্ষ কোটি টাকা। কেন এই খরচ বৃদ্ধি? বিশেষজ্ঞরা বলছেন, কৃষকদের কাছ থেকে ন্যূনতম সহায়ক মূল্য (Minimum Support Price – MSP) ও সারের (Fertilizers) জন্য সরকার খরচ করেছে, সেই কারণেই এই ব্যয় বৃদ্ধি। ফলে আগামী অর্থবর্ষে কৃষিখাতে সরকারি বরাদ্দ বাড়তে পারে বলে অনুমান।

কৃষি গবেষণা ও উন্নয়নের কাজে খরচ

ভারতে কৃষিকাজ সংক্রান্ত গবেষণা ও উন্নয়নের (Agriculture Research And Development – R&D) কাজে এখনও আরও জোর দেওয়া দরকার। তবেই কৃষির উন্নতি সম্ভব। ২০২২-২৩ অর্থবর্ষে কেন্দ্র ৮,০১৩ কোটি টাকা খরচ করেছে। পরিসংখ্যান বলছে, কৃষি খাতে বরাদ্দ অর্থের দিক থেকে এই ব্যয় মাত্র ৬.৪ শতাংশ। এই ব্যয় আরও বাড়াতে হবে।

কৃষকদের জন্য খরচ বৃদ্ধি

রাজ্যগুলি সম্মিলিতভাবে যা ব্যয় করে কোনও অর্থবর্ষে, সেই তুলনায় কেন্দ্রের ব্যয় বেশি হবে, এটাই স্বাভাবিক। ২০১৯ সালে পিএম কিষাণ স্কিম (PM Kishan Scheme) চালু করার পর থেকে কেন্দ্রের খরচ বেড়েছে। আশা রয়েছে, সেই ধারাই অব্যাহত থাকবে।

কেন্দ্র ও রাজ্যের খরচে সামঞ্জস্য

কেন্দ্র সরকারের পাশাপাশি সংশ্লিষ্ট রাজ্য সরকারও খরচ করে কৃষি খাতে। তবে, সাম্প্রতিক সময়ে দেখা গিয়েছে, পশুপালন (Animal Husbandry), দুগ্ধজাত খাদ্যপণ্য উৎপাদন (Dairy Development) এবং মৎস্যচাষের (Fisheries) মতো গুরুত্বপূর্ণ ক্ষেত্রে রাজ্য সরকারগুলি তুলনায় বেশি খরচ করছে কেন্দ্রের চেয়ে। আসন্ন বাজেটে এই খরচে সামঞ্জস্য নিয়ে আসার প্রয়োজন রয়েছে।